
Un hocus-pocus si o cacialma: numirea Institutului de Istoria Religiilor 
cu numele lui “Ioan Petru Culianu”  
 
Institutul de Istoria Religiilor  numit “Ioan Petru Culianu” reprezintă punctul 
terminus al unei colosale minciuni privitoare la “strălucita carieră 
universitară” a lui Culianu la Divinity School, care în fapt a fost deosebit de 
modestă, prin neşansa de a nu fi primit cartea verde decât cu o lună înainte 
de a fi asasinat. Acest ghinion a făcut ca ultimul discipol român al lui Eliade 
să nu fi fost niciodată angajat ca profesor asociat (sau conferenţiar) de 
istoria religiilor la Divinity School. De aici cacealmaua de a numi un institut 
de istoria religiilor întemeiat “sub auspiciile Academiei Române”, cu numele 
unui visiting professor.  
Fiindcă  istoria religiilor,  Culianu a predat-o în exclusivitate ca visiting 
professor. In bio-bibliografia scrisă în noiembrie 1990 în vederea angajării 
permanente la Universitatea din Chicago, I.P.Culianu consemnează că, 
luându-şi doctoratul de Stat în 1987, nu a predat istoria religiilor decât în 
anul universitar 1987-1988 si atunci doar ca “visiting professor la Divinity 
School si la Universitatea din Siena-Arezzo”. După adevărul nemăsluit de 
interese colaterale, Institutul de Istoria Religiilor ce-l are drept director 
interimar pe Andrei Pleşu, poartă numele unui fost profesor de italiană ajuns 
în 1986 conferenţiar la universitatea olandeză unde preda de zece ani 
italiana.  
De fapt, colosala minciună, difuzată pe poate căile, prin toate cărţile unde 
este prezentat Culianu, de toate editurile care l-au publicat, a urmărit să 
realizeze acel hocus - pocus prin care Ioan Petru Culianu să se 
metamorfozeze în mare istoric al religiilor, luând locul unui Eliade, vezi 
Doamne “compromis” . Ţelul înlocuirii la care s-a lucrat aproape două 
decenii a fost divulgat de la prima discuţie publică despre Culianu, 
înregistrată în 5 oct. 1991 si tramsmisă pe postul de televiziune TVR1. 
Atunci Andrei Pleşu a decretat marea minciună fără să clipească: “Culianu 
era mai bun, domnule, era mai bun decât Eliade” (v.L.A.I., Anul II, No. 19/52 
din 18 mai 1992, p.8). Făcută pe banii celor manipulati, acţiunea de 
«lichidare» a lui Eliade (1)- prin minciuni preluate din «Dosarul Mircea 
Eliade» (1972) alcatuit in Israel spre blocarea candidaturii la Premiul Nobel-, 
a decurs  concomitent cu acel hocus-pocus de înlocuire a marelui istoric al 
religiior cu un profesor de italiană despre care Eliade spunea că ar fi un 
psiho-sociolog al religiilor la început de drum. 
Dar povestea cacialmalei nu se opreşte aici. Fiindcă însuşi directorul 
interimar al Institutului de istoria religiilor din cadrul Academiei, având pe 
frontispiciu numele unui visiting professor, nu este specialist în istoria 
religiilor, ci în istoria artei. Din “doctor în istoria artei”, cu doctoratul luat la 
Facultatea de Arte Plastice în 1980 (v. Pitoresc si melancolie), Andrei 
Plesu, printr-un hocus-pocus birocratic a devenit după 1990 profesor de 
filosofie şi conducător de doctorate în filosofie. Sau, cine ştie, în “istoria 
filosofiei”, dacă ar fi să ne luăm după Who’s who în România (2002, 
p.518), unde se specifică calitatea sa de “istoric” cu doctoratul în “istorie” 
luat la Universitatea din Bucureşti în anul când obţinea doctoratul în istoria 
artei.  
Oricum  metamorfoza s-a petrecut în vremea când Andrei Pleşu  deţinea 
portofoliul Ministerului culturii si când la Ministerul învăţământului era Mihai 
Sora. Am presupus că-ar fi vorba de un doctorat hocus-pocus de “istoria 
filosofiei”, gândindu-ne la o eventuală supralicitare a valorii şi a domeniului 
“minimalismului moral” din 1988. Dar tărâmul miraculoaselor transformări de 
titluri doctorale este atât de misterios, încât s-ar putea ca din doctor în 
istoria artei, în euforia post-revoluţionară Andrei Pleşu să fi ajuns chiar 
doctor în istoria religiilor, bazat pe faptul de necontestat că pictura din epoca 
medievală a avut un caracter predominant religios, chiar dacă ea apare în 
teza de doctorat despre sentimentul naturii doar din perspectiva fundalului 
ei peisagistic.  
Faţă de doctoratul Elenei Ceauşescu, noutatea doctoratului în istoria 
religiilor (sau în istoria filosofiei) deţinut din 1990 de Andrei Pleşu este 
revoluţionară. Pe vremea academicienei împuşcată de Crăciun se mai 
păstrau oarecare aparenţe, un doctorat neputând fi aranjat în exclusivitate 
pe linie birocratică. Cu doctoratul său în istoria artei, Andrei Pleşu, ca să 
devină doctor în istoria filosofiei (sau în istoria religiilor) n-a mai avut nevoie 
de un conducător al tezei si n-a mai trebuit să susţină vreo lucrare în faţa 
vreunei comisii, plimbându-se de la Bucureşti la Iaşi. I-a fost suficentă 
“înşurubarea politică” de dinainte de 1989 si de după 1990. In rest, s-ar 
putea ca recolta de distincţii academice, de premii si de titluri de doctor 
honoris cauza, ce au urmat funcţiilor de ministru al Culturii (1989-1991) si al 
Afacerilor Externe (1997-1999) să fie comparabilă cu recolta de onoruri 
academice primite de dr. ing. acad. Elena Ceauşescu (nu am verificat!).  
 
Notă: 
Publicarea corespondenţei dintre Mircea Eliade si Culianu în 2004 (Ed. 
Polirom, Iaşi) a prilejuit o multiplă manipulare în sensul “asasinării post-
mortem” a lui Eliade prin următoarele găselniţe: (a) incadrarea cărţii s-a 
făcut în colecţia “Culianu”, desi volumul se putea cuprinde si într-o colecţie 
“Eliade”; (b) titlul de Dialoguri întrerupte aminteşte un proiect abandonat 
de Eliade pentru a nu da apă la moară calomniatorilor săi; (c) prefaţa scrisă 
de Matei Călinescu bate monedă pe închipuitele vinovăţii politice ale lui 
Eliade, nicicând demonstrate; (d) notele alcătuite de Dan Petrescu si de 
Tereza Culianu Petrescu reprezintă un prilej de idioţire a cititorilor prin 
referiri amănunţite la toată maculatura prin care s-a încercat înlăturarea lui 
Eliade din cultura română, începând cu “Dosarul Mircea Eliade” publicat de 
revista israeliană Toladot si încheind cu “uitarea fascismului” inventată în 
2002 de traducătoarea lui Liiceanu în franceză.   
 
